बसपा विधानसभा क्षेत्रों में बनाएगी कमेटियां
अलवर| बहुजनसमाज पार्टी कार्यकर्ताओं की बुधवार को दो सौ फुट रोड स्थित पार्टी कार्यालय पर बैठक हुई। बैठक के मुख्य अतिथि प्रदेश अध्यक्ष भगवान सिंह बाबा तथा विशिष्ट अतिथि प्रदेश महासचिव अशोक वर्मा मंडल कॉऑर्डिनेटर मोहनलाल वर्मा एवं हवा सिंह सराधना थे। अध्यक्षता जिलाध्यक्ष प्रकाश चंद सागर ने की। बैठक में मुख्य अतिथि भगवान सिंह बाबा ने कहा कि पार्टी के कार्यकर्ता अपने क्षेत्रों में जाकर वर्तमान सरकार द्वारा किए जा रहे गरीब दलित विरोधी कामों के बारे में लोगों को बताएं। लोग दोनों ही पार्टियों से छुटकारा पाने के लिए तैयार हैं। उन्होंने कहा कि कार्यकर्ताओं को अपने विधानसभा क्षेत्र में कमेटियां बनानी चाहिए। इस मौके पर बानसूर विधानसभा की कार्यकारिणी का विस्तार किया गया। इसमें विधानसभा महासचिव के पद पर देशराज नहारवाल को जिम्मेदारी दी गई। सचिव पद पर मुकेश कुमार, मनोज घिलोटिया, हरदान सिंह जगदीश सूटवाल को नियुक्त किया गया है। इसी प्रकार, अलवर शहर में राजेंद्र कुमार ताराचंद को विधानसभा सचिव पद पर नियुक्त किया है। बैठक में बसपा के अनेक पदाधिकारी कार्यकर्ता मौजूद थे।
hin_Deva hin_Deva